**Likumprojekta “Grozījumi Atkritumu apsaimniekošanas likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījumi Atkritumu apsaimniekošanas likumā” (turpmāk – likumprojekts) mērķis ir nodrošināt atkritumu apsaimniekošanas nozarē administratīvo pārkāpumu kodifikāciju.  Likumprojekts stāsies spēkā vienlaikus ar Administratīvās atbildības likumu – 2020.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai īstenotušādos informatīvajos ziņojumos dotos uzdevumus:  1) Ministru kabineta 2014. gada 22. aprīļa sēdes protokola Nr. 24 26. § “Informatīvais ziņojums “Nozaru administratīvo pārkāpumu kodifikācijas ieviešanas sistēma”” (turpmāk – informatīvais ziņojums);  2) Ministru kabineta 2016. gada 13. decembra sēdes protokola Nr. 68 67. § “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana””;  3) Ministru kabineta 2018. gada 18. decembra sēdes protokola Nr. 60 98. § “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana””. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Informatīvā ziņojuma 1. pielikumā minētajām ministrijām ir pienākums to kompetencē esošajos nozares likumos iestrādāt grozījumus, lai tajos tiktu ietverti administratīvie pārkāpumi un kompetentās iestādes par administratīvo sodu piemērošanu, ņemot vērā, ka spēku zaudēs Latvijas Administratīvo pārkāpumu kodekss (turpmāk – LAPK).  **Pašlaik spēkā esošais administratīvās atbildības regulējums** attiecībā uz Atkritumu apsaimniekošanas likuma (turpmāk – AAL) un uz tā pamata izdoto normatīvo aktu pārkāpumiem ir ietverts vairākos LAPK pantos:  LAPK 75. pantā ir noteikta administratīvā atbildība par atkritumu apsaimniekošanas noteikumu vai atkritumu pārrobežu (starptautisko) pārvadājumu noteikumu pārkāpšanu un sadzīves atkritumu radītāja vai īpašnieka nepiedalīšanos pašvaldības organizētajā sadzīves atkritumu savākšanā.  LAPK 75.2 pantā ir noteikta administratīvā atbildība par azbesta atkritumu apsaimniekošanas noteikumu pārkāpšanu un par azbesta atkritumu apglabāšanu neparedzētās vietās.  LAPK 75.3 pantā ir noteikta administratīvā atbildība par normatīvajos aktos noteikto prasību pārkāpšanu attiecībā uz elektriskajām un elektroniskajām iekārtām un to atkritumiem - par normatīvajos aktos noteiktā speciālā marķējuma ar prasību savākt elektrisko un elektronisko iekārtu atkritumus atsevišķi no citiem atkritumiem nelietošanu elektriskajām un elektroniskajām iekārtām; par normatīvajos aktos noteiktās prasības elektrisko un elektronisko iekārtu ražotājam reģistrēties nepildīšanu; Par normatīvajos aktos noteikto ziņojumu par elektrisko un elektronisko iekārtu un to atkritumu apsaimniekošanu nesniegšanu  LAPK 75.5 pantā ir noteikta administratīvā atbildība par normatīvajos aktos noteikto prasību pārkāpšanu attiecībā uz baterijām un akumulatoriem, un to atkritumiem – par normatīvajos aktos noteiktā speciālā marķējuma ar prasību savākt bateriju un akumulatoru atkritumus atsevišķi no citiem atkritumiem nelietošanu baterijām un akumulatoriem; par normatīvajos aktos noteiktās prasības bateriju un akumulatoru ražotājam reģistrēties nepildīšanu; par normatīvajos aktos noteikto ziņojumu par bateriju, akumulatoru un to atkritumu apsaimniekošanu nesniegšanu.  LAPK 87. pantā ir noteikta administratīvā atbildība par bīstamo, sadzīves vai citu atkritumu poligonu (izgāztuvju) apsaimniekošanas noteikumu pārkāpšanu, kas izraisījusi vai būtu varējusi izraisīt vides piesārņošanu; par atkritumu pieņemšanas vai apglabāšanas pārskatu sagrozīšanu, izdarot nepatiesus ierakstus un par bīstamo, sadzīves vai citu atkritumu sadedzināšanas iekārtu darbības noteikumu pārkāpšanu, kas izraisījusi vides piesārņošanu.  Saskaņā ar LAPK 210., 211.1 un 231. pantu pašvaldību administratīvās komisijas, republikas pilsētu domju un novadu domju priekšsēdētāji, viņu vietnieki un izpilddirektori, vai Valsts vides dienests (turpmāk – VVD) piemēro LAPK 75. pantā noteiktos sodus. Saskaņā ar LAPK 231. pantu VVD piemēro sodus par LAPK 75.2, 75.3, 75.5 un 87. pantā noteiktajiem pārkāpumiem.  **Likumprojekta mērķis** ir nodrošināt atkritumu apsaimniekošanas nozares administratīvo pārkāpumu kodifikāciju, kas stāsies spēkā vienlaikus ar Administratīvās atbildības likumu.  Likumprojektā ir paredzēts noteikt administratīvo atbildību par šādiem pārkāpumiem atkritumu apsaimniekošanas jomā par :   * sadzīves atkritumu radītāja vai valdītāja nepiedalīšanos pašvaldības organizētajā sadzīves atkritumu apsaimniekošanā; * atkritumu radītāja vai valdītāja veikto atkritumu apsaimniekošanas noteikumu pārkāpšanu; * atkritumu uzskaites noteikumu pārkāpšanu; * normatīvajos aktos noteikta speciālā marķējuma ar prasību savākt elektrisko un elektronisko iekārtu atkritumus atsevišķi no citiem atkritumiem nelietošanu vai speciālā marķējuma ar prasību savākt bateriju un akumulatoru atkritumus atsevišķi no citiem atkritumiem nelietošanu; * normatīvajos aktos noteiktā pienākuma reģistrēties elektrisko un elektronisko iekārtu vai bateriju un akumulatoru ražotājam vai bateriju vai akumulatoru ražotājam nepildīšanu; * atkritumu savākšanu, pārvadāšanu, pārkraušanu, šķirošanu vai uzglabāšanu, vai par slēgtas vai rekultivētas atkritumu izgāztuves atrakšanu un atkritumu pāršķirošanu bez atļaujas; * normatīvajos aktos noteikto atkritumu pārrobežu pārvadājumu prasību pārkāpšanu.   Likumprojektā ietverto administratīvo pārkāpumu sastāvu saglabāšana vai iekļaušana administratīvo pārkāpumu sistēmā ir izvērtēta, ņemot vērā katra nodarījuma bīstamību, sabiedrisko kaitīgumu, nodarījuma sekas, nodarījuma aktualitāti un nodarījuma attiecināmību uz publiski tiesiskajām attiecībām, kā arī ietekmi uz vidi un cilvēku dzīvību un veselību.  Likumprojekta 43.panta pirmajā daļā ir ietverta LAPK 75.panta otrās daļas dispozīcija par administratīvajiem sodiem gadījumos, kad fiziskās vai juridiskās personas nepiedalās pašvaldības organizētajā sadzīves atkritumu apsaimniekošanā. Pamatojums AAL papildināšanai ar 43. panta pirmo daļu izriet no AAL 16. panta pirmās daļas 1. un 2. punkta, kur ir noteikts, ka sadzīves atkritumu sākotnējais radītājs vai valdītājs piedalās pašvaldības organizētajā sadzīves atkritumu apsaimniekošanā, tai skaitā atkritumu dalītajā savākšanā, ievērojot normatīvos aktus par atkritumu apsaimniekošanu (arī pašvaldības izdotos saistošos noteikumus) un noslēdzot līgumu par sadzīves atkritumu savākšanu un pārvadāšanu ar atkritumu apsaimniekotāju, kurš ir noslēdzis attiecīgu līgumu ar pašvaldību, un sedz visas izmaksas, kas saistītas ar viņa radīto sadzīves atkritumu, tai skaitā sadzīvē radušos bīstamo atkritumu, apsaimniekošanu. Saskaņā ar likuma “Par pašvaldībām” 15. panta 1. un 2.punktu un AAL 8. panta pirmo daļu pašvaldība ir atbildīga par sadzīves atkritumu apsaimniekošanas organizēšanu un par savas administratīvās teritorijas labiekārtošanu un sanitāro tīrību, nodrošinot attiecīgos atkritumu apsaimniekošanas pasākumus. Savukārt AAL 16. panta pirmā daļa noteic, ka atkritumu sākotnējie radītāji un valdītāji izmanto šos pakalpojumus un sedz attiecīgās izmaksas. Pašvaldībās izveidotā sadzīves atkritumu apsaimniekošanas sistēma arī nodrošina sanitāro tīrību pašvaldības teritorijā. Neiekļaujoties pašvaldības izveidotajā sadzīves atkritumu apsaimniekošanas sistēmā, palielinās risks, ka sadzīves atkritumi tiks apsaimniekoti nelegāli (piemēram, tiks uzglabāti vai apglabāti tam neparedzētās vietās), tādejādi radot apdraudējumu videi un cilvēku dzīvībai un veselībai. Salīdzinājumā ar LAPK 75.panta otrajā daļā ietverto administratīvā pārkāpuma dispozīciju AAL 43.panta pirmajā daļā ietvertā dispozīcija ir plašāka, ietverot sadzīves atkritumu apsaimniekošanu kopumā atbilstoši AAL 1.panta 7.punktam[[1]](#footnote-1), nevis tikai sadzīves atkritumu savākšanu.  Likumprojekta 43.panta otrajā daļā ir ietverta LAPK 75.panta pirmās daļas dispozīcija par atkritumu apsaimniekošanas noteikumu pārkāpšanu. AAL papildināšana ar 43. panta otro daļu ir pamatojama ar to, ka ar šo normu ir noteikta administratīvā atbildība par atkritumu radītāja vai atkritumu apsaimniekotāja veikto atkritumu apsaimniekošanas noteikumu prasību pārkāpšanu, tādejādi aptverot visus uz AAL pamata izdotos Ministru kabineta noteikumus:   * Ministru kabineta 2011. gada 19.aprīļa noteikumus Nr. 301 ”Noteikumi par azbesta un azbesta izstrādājumu ražošanas radīto vides piesārņojumu un azbesta atkritumu apsaimniekošanu” (turpmāk – MK noteikumi Nr.301) – sk. MK noteikumu Nr.301 13.un 14.punktu; * Ministru kabineta 2011.gada 19.aprīļa noteikumus Nr.302 “Noteikumi par atkritumu klasifikatoru un īpašībām, kuras padara atkritumus bīstamus” (turpmāk – MK noteikumi Nr.302) – sk. MK noteikumu Nr.302 5., 6. un 6.1 punktu ; * Ministru kabineta 2011.gada 21.jūnija noteikumus Nr.485 “Atsevišķu veidu bīstamo atkritumu apsaimniekošanas kārtība un prasības titāna dioksīda ražošanas iekārtu radīto emisiju ierobežošanai, kontrolei un monitoringam” (turpmāk – MK noteikumi Nr.485) – sk. MK noteikumu Nr.485 3., 4., 5,, 8., 9., 12., 13., 14., 15., 16., 17., 19., 20., 21., 27., 35., 44.3, 44.4, 44.5, 44.6 , 44.7 un 44.8 punktu; * Ministru kabineta 2011.gada 13.decembra noteikumus Nr.960 “Noteikumi par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā, kā arī par valsts nodevas likmi par licenci metālu atgriezumu un lūžņu iepirkšanai un valsts nodevas maksāšanas kārtību” (turpmāk - MK noteikumi Nr.960) – sk. MK noteikumu Nr.960 21., 22., 23., 24., 25., 25.1, 26., 27., 28., 29.un 30.punktu; * Ministru kabineta 2012.gada 24.janvāra noteikumus Nr.71 ”Kārtība, kādā tirdzniecības vietā vai speciāli izveidotā iepakojuma pieņemšanas punktā savāc iepakojumu, kuram nepiemēro depozīta sistēmu” (turpmāk – MK noteikumi Nr.71) - sk. MK noteikumu Nr.71 3.un 4.punkts) * Ministru kabineta 2012.gada 22.maija noteikumus Nr.353 “Ārstniecības iestādēs radušos atkritumu apsaimniekošanas prasības” (turpmāk – MK noteikumi Nr.353) – sk. MK noteikumu Nr.353 2., 5., 8., 9., 10., 11., 12., 13., 14., 15., 16., 17., 18., 19., 20., 21., 26., 27., 32., 33., 37.punktu) ; * Ministru kabineta 2014. gada 8. jūlija noteikumus Nr.388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība” (turpmāk – MK noteikumi Nr.388) – sk. MK noteikumi Nr.388 4., 7., 8., 9., 12., 13., 14., 15., 16., 17., 18., 19. un 20.punktu) ; * Ministru kabineta 2014.gada 9.decembra noteikumus nr.752 “Prasības lietotu elektrisko un elektronisko iekārtu sūtījumu pārbaudei, par kuriem pastāv aizdomas, ka tiek sūtīti elektrisko un elektronisko iekārtu atkritumi” (turpmāk – MK noteikumi Nr.752) – sk. MK noteikumu Nr.752 2., 5.un 7.punktu; * Ministru kabineta 2016.gada 13.decembra noteikumus Nr.788 “Noteikumi par atkritumu savākšanas un šķirošanas vietām” (turpmāk – MK noteikumi Nr.788) – sk. MK noteikumu nr.788 11., 12., 15., 16., 19., 20., 21., 22., 23., 24., 25., 27., 29., 36., 37., 38., 40., 41.punktu) ;   Salīdzinot ar pašreiz spēkā esošo regulējumu LAPK 75.panta pirmajā daļā, tiek skaidrāk noteiktas sankcijas par atkritumu radītāju un valdītāju izdarītajiem atkritumu apsaimniekošanas normatīvo aktu pārkāpumiem.  AAL 43.panta trešajā daļā iekļautā dispozīcija atbilst LAPK 75.panta pirmajai daļai. Pamatojums tam, ka ar Likumprojektu paredzēts papildināt AAL ar 43. panta trešo daļu izriet no vairākos AAL pantos (17. pantā, 17.1 pantā, 23. pantā) ietvertā regulējuma veikt atkritumu un to pārvadājumu uzskaiti. Atkritumu apsaimniekotāja pienākums veikt apsaimniekoto atkritumu uzskaiti ir noteikts:   * Ministru kabineta 2018.gada 28.augusta noteikumu Nr.548 “Otrreizējo izejvielu uzskaites kārtība” 2., 4., 6.un 8.punktā * Ministru kabineta 2018. gada 7. augusta noteikumu Nr. 494 “Atkritumu pārvadājumu uzskaites kārtība” (turpmāk – MK noteikumi Nr.494) 4.punktā un 1.pielikumā; * MK noteikumu Nr.788 15., 28.punktā un pielikumā; * MK noteikumu Nr.388 27.punktā; * Ministru kabineta 2014. gada 15. aprīļa noteikumu Nr. 199 “Būvniecībā radušos atkritumu un to pārvadājumu uzskaites kārtība” (turpmāk – MK noteikumi Nr.199) 3.punktā un 1.pielikumā; * Ministru kabineta 2013.gada 2.aprīļa noteikumu Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” 7.punktā; * MK noteikumu Nr.353 6.punktā; * MK noteikumu Nr.71 3.4.apakšpunktā; * MK noteikumu Nr.960 30.punktā; * MK noteikumu Nr.485 24.punktā.   Atkritumu pārvadājumu uzskaiti veic atbilstoši MK noteikumu Nr. 199 4.un 11.punktam un MK noteikumu Nr. 494 10., 16., 17., 21. un 22.punktam. Atkritumu uzskaites noteikumi pēc būtības ir vieni no atkritumu apsaimniekošanas noteikumu veidiem. Neveicot atkritumu uzskaiti un atkritumu pārvadājumu uzskaiti, ievērojami pieaug risks, ka tiek veikti nelikumīgi atkritumu pārvadājumi. Salīdzinot ar pašreiz spēkā esošo regulējumu LAPK 75.panta pirmajā daļā, tiek atsevišķi izdalīti administratīvie pārkāpumi, kuri ir saistīti ar atkritumu un to pārvadājumu uzskaites noteikumu pārkāpšanu.  Likumprojekts paredz papildināt AAL ar 43. panta ceturto un piekto daļu, tādejādi ietverot LAPK 75.3 panta pirmās un otrās daļas, un LAPK 75.4 panta pirmās daļas dispozīciju, kur minētie administratīvie pārkāpumi attiecas uz elektrisko un elektronisko iekārtu un bateriju un akumulatoru apsaimniekošanas darbībām (speciāla marķējuma lietošana saistībā ar prasību savākt attiecīgos atkritumus atsevišķi no citiem atkritumu veidiem un reģistrēšanās attiecīgajos ražotāju reģistros). Likumprojekta 43.panta ceturtajā daļā minētās prasības (speciāla marķējuma lietošana saistībā ar prasību savākt attiecīgos atkritumus atsevišķi no citiem atkritumu veidiem) ir noteiktas Ministru kabineta 2006. gada 14. februāra noteikumu Nr. 139 “Noteikumi par atsevišķu bīstamas ķīmiskas vielas saturošu iekārtu un produktu lietošanas un marķēšanas prasībām un par videi kaitīgo preču sarakstu” 18., 19., 20., 21., 22., 23., 24.punktā un 4.pielikumā un MK noteikumu Nr. 388 6.punktā un 3.pielikumā. Nesniedzot elektrisko un elektronisko iekārtu vai bateriju un akumulatoru lietotājiem informāciju (marķējuma veidā), šo preču ražotājs rada situāciju, ka minēto preču atkritumi (kuri var būt arī bīstamie atkritumi atbilstoši MK noteikumu Nr. 302 pielikuma 689., 690., 691., 692., 693., 695., 714., 715., 716., 719., 939., 940., 949., 951. punktam) nonāk sadzīves atkritumu plūsmā un netiek apsaimniekoti atbilstoši prasībām par bīstamo atkritumu apsaimniekošanu, tādejādi radot apdraudējumu videi un cilvēku dzīvībai un veselībai. Savukārt Likumprojekta 43. panta piektajā daļā minētā prasība elektrisko un elektronisko iekārtu vai bateriju un akumulatoru ražotājiem reģistrēties izriet no AAL 24.panta otrās daļas, 31.panta trešās daļas un no Ministru kabineta 2014. gada 17. jūnija noteikumu Nr. 331 “Elektrisko un elektronisko iekārtu ražotāju un bateriju vai akumulatoru ražotāju reģistrācijas kārtība un samaksas kārtība par datu uzturēšanu” II. un III.nodaļas, un tās mērķis ir nodrošināt, ka reģistrētie ražotāji uzņemas atbildību par realizētajām precēm pēc tam, kad tās ir kļuvušas par atkritumiem.  AAL papildināšana ar 43.panta sesto daļu ir saistīta ar nepieciešamību noteikt administratīvo atbildību par atkritumu savākšanu, pārvadāšanu, pārkraušanu, šķirošanu vai uzglabāšanu, vai par slēgtas vai rekultivētas atkritumu izgāztuves atrakšanu un atkritumu pāršķirošanu bez atļaujas, tādejādi daļēji iekļaujot LAPK 75.panta pirmās daļas dispozīciju. Prasība saņemt minētās atļaujas ir noteikta AAL 12.panta pirmajā daļā, tādējādi aptverot pašreiz spēkā esošajā LAPK ietvertās dispozīcijas un sankcijas atkritumu apsaimniekošanas jomā. Salīdzinot ar pašreiz spēkā esošo regulējumu LAPK 75.panta pirmajā daļā, tiek noteikta tādas personas administratīvā atbildība, kura veic atkritumu apsaimniekošanas darbības bez normatīvajos aktos noteiktajā kārtībā izdotas atkritumu apsaimniekošanas atļaujas.  AAL 43.panta septītajā daļā ir ietvertas LAPK 75.panta pirmās daļas dispozīcija attiecībā uz atkritumu pārrobežu (starptautisko) pārvadājumu noteikumu pārkāpšanu. Ar Likumprojektu, papildinot AAL ar 43. panta septīto daļu, ir noteikta administratīvā atbildība par atkritumu sūtījumu noteikumu pārkāpumiem atbilstoši Apvienoto Nāciju Organizācijas 1989. gada 22. marta Bāzeles Konvencijas par kontroli pār kaitīgo atkritumu robežšķērsojošo transportēšanu un to aizvākšanu (turpmāk – Bāzeles konvencija) 4.panta 3.punktam, Eiropas Parlamenta un Padomes 2006. gada 14. jūnija regulas Nr. 1013/2006/EK par atkritumu sūtījumiem (turpmāk – Regula Nr. 1013/2006) 50.panta 1.punktam, Eiropas Parlamenta un Padomes 2013. gada 20. novembra Regulas Nr. 1257/2013 par kuģu pārstrādi un ar ko groza Regulu (EK) Nr. 1013/2006 un Direktīvu 2009/16/EK , 22.panta 1.punktam. Atbilstoši minētajiem starptautiskajiem normatīvajiem aktiem bīstamo atkritumu pārrobežu pārvadājumiem, kā arī visu veidu atkritumu pārvadājumiem apglabāšanai ir nepieciešama saņēmējvalsts rakstiska piekrišana. Savukārt nebīstamo atkritumu pārvadājumiem no vienas Eiropas Savienības (turpmāk – ES) dalībvalsts uz otru ir nepieciešams noslēgt līgumu starp atkritumu nosūtītāju un atkritumu saņēmēju, kā arī atbilstoši Regulas Nr. 1013/2006 VII pielikumam noformēta kravas pavadzīme. Atbilstoši Regulas Nr.1013/2006 3. panta 2. punktam nebīstamo atkritumu pārvadājumiem netiek piemērota iepriekšējas rakstiskas paziņošanas procedūra, un ES dalībvalsts kompetentās iestādes netiek informētas par šādiem pārvadājumiem. Ņemot vērā atkritumu sūtījumu pārbaudēs iegūto pieredzi un izdevumus, kas ir nepieciešami, lai novērstu nelegālu atkritumu pārrobežu pārvadājumu sekas un atgrieztu šos atkritumus atpakaļ nosūtītājam citā dalībvalstī, ir nepieciešams atsevišķi izdalīt šo administratīvā pārkāpuma sastāvu un noteikt sankcijas par izdarīto pārkāpumu. Bāzeles konvencijas 4.panta 3.punkts paredz, ka Bāzeles konvencijas puses atzīst bīstamo atkritumu vai citu atkritumu nelikumīgus pārvadājumus par kriminālnoziegumu[[2]](#footnote-2).  LAPK 75.3 panta trešā daļa un LAPK 75.5 panta trešā daļa, kas paredz sodu par normatīvajos aktos noteikto ziņojumu par elektrisko un elektronisko iekārtu un to atkritumu apsaimniekošanu un par normatīvajos aktos noteikto ziņojumu par bateriju, akumulatoru un to atkritumu apsaimniekošanu neiesniegšanu, nav ietverta likumprojektā. Ar informācijas nesniegšanu iestādei saprot gadījumus, kad informācija nav iesniegta vai nepilnīgi iesniegta. Ar informācijas nepienācīgu sniegšanu iestādei saprot informācijas nesniegšanu normatīvajos aktos noteiktajā kārtībā (piemēram, neiesniedz elektroniski, nav ievērots informācijas iesniegšanas termiņš). Ja iesniegtajā informācijā ir pārrakstīšanās kļūdas, šāda informācija nav uzskatāma par nepatiesi sniegtu informāciju.  Tieslietu ministrijas izveidotās LAPK pastāvīgās darba grupas locekļi nolēma, ka administratīvie pārkāpumi informācijas sniegšanas jomā ir jāparedz likumprojektā “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā” (iesniegts Saeimā 2019.gada 10.jūnijā, Nr.342/Lp13).  Līdz ar to attiecīgais jautājums tiks risināts ar likumprojektu “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā” (iesniegts Saeimā 2019.gada 10.jūnijā, Nr.342/Lp13).  LAPK 87. pantā ietvertie administratīvie pārkāpumi nav ietverti šajā likumprojektā, tā kā atkritumu apglabāšanas poligonu un atkritumu sadedzināšanas iekārtām atbilstoši likumam “Par piesārņojumu” tiek izdotas atļaujas A vai B kategorijas piesārņojošo darbību veikšanai, un šajās atļaujās tiek noteiktas attiecīgo iekārtu darbībai izvirzāmās prasības. Tāpēc administratīvā atbildība par šo iekārtu darbību bez attiecīgās atļaujas vai par attiecīgās atļaujas noteikumu pārkāpšanu tiks iekļauta likumprojektā “Grozījumi likumā “Par piesārņojumu””, ar kuru tiks veikta attiecīgās jomas administratīvo pārkāpumu kodifikācija.  Atbilstoši informatīvā ziņojuma 1.pielikumā norādītajai informācijai arī LAPK kodeksa 75.6 un 156.3 pants ir jāpārņem AAL.  LAPK 75.6 pantā ir noteikta administratīvā atbildība par **derīgo izrakteņu ieguves atkritumu apsaimniekošanas noteikumu pārkāpšanu, tajā skaitā par**  **derīgo izrakteņu ieguves atkritumu apglabāšanu neparedzētās vietās**. Likumprojektā “Grozījumi likumā “Par zemes dzīlēm””, kurš tika skatīts Tieslietu ministrijas LAPK darba grupas 2019.gada 31.janvāra sēdē, ir iekļautas LAPK 75.6 panta prasības par ieguves atkritumiem. Minētās normas ir paredzēts saglabāt likumprojektā “Grozījumi likumā “Par zemes dzīlēm””, tā kā Ministru kabineta 2011.gada 21.jūnija noteikumi Nr.470 “Derīgo izrakteņu ieguves atkritumu apsaimniekošanas kārtība” ir izdoti, pamatojoties uz likumu “Par zemes dzīlēm”.  LAPK 156.3 pantā ir paredzēta administratīvā atbildība par **noteiktās norēķinu kārtības neievērošanu,** tajā skaitā par normatīvajos aktos noteiktās norēķinu kārtības neievērošanu, ja tie saistīti ar precēm, kas apliekamas ar akcīzes nodokli. AAL un uz tā pamata izdotie Ministru kabineta noteikumi un pašvaldību saistošie noteikumi nesatur normas, par kuru neievērošanu būtu pamatoti piemērot LAPK 156.3 pantā noteiktās sankcijas. Tāpēc LAPK 156.3 panta tiesību normas netiks pārņemtas Likumprojektā.  AAL papildināts ar 44. pantu kur noteikta kompetence administratīvo pārkāpumu procesā par AAL 43.pantā minētajiem pārkāpumiem. Proti, par AAL 43. panta pirmajā daļā minēto pārkāpumu līdz administratīvā pārkāpuma lietas izskatīšanai veic Valsts policija vai pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.  Administratīvā pārkāpuma procesu par AAL 43.panta otrajā daļā (izņemot par pārkāpumu attiecībā uz ārstniecības iestādē radītiem atkritumiem), trešajā, ceturtajā, piektajā, sestajā un septītajā daļā minēto pārkāpumu veic VVD. Administratīvā pārkāpuma procesu par AAL 43.panta otrajā daļā minēto pārkāpumu (izņemot par pārkāpumu attiecībā uz ārstniecības iestādē radītiem atkritumiem) līdz administratīvā pārkāpuma lietas izskatīšanai var veikt Valsts policija vai pašvaldības policija , tā kā Valsts policijas vai pašvaldības policijas amatpersonas, apsekojot pašvaldības administratīvo teritoriju, var konstatēt nelikumīgu atkritumu izgāšanu vai atkritumu uzglabāšanu.  Administratīvā pārkāpuma procesu par AAL 43. panta otrajā daļā minēto pārkāpumu attiecībā uz ārstniecības iestādē radītajiem atkritumiem veic Veselības inspekcija. Saskaņā ar AAL 14.panta otro daļu un  [MK noteikumiem Nr.353 ( sk. MK noteikumu Nr.353 2., 5., 8., 9., 10., 11., 12., 13., 14., 15., 16., 17., 18., 19., 20., 21., 26., 27., 32., 33., 37.punktu)](http://www.likumi.lv/doc.php?id=248085) Veselības inspekcija atbilstoši savai kompetencei kontrolē ārstniecības iestādēs radīto atkritumu apsaimniekošanu ārstniecības iestādēs.  Administratīvās atbildības likums neparedz administratīvā pārkāpuma protokola sastādīšanu. Turklāt Administratīvās atbildības likuma 2.panta trešajā un ceturtajā daļā ir noteikts, ka administratīvos pārkāpumus, par tiem piemērojamos sodus un amatpersonu kompetenci administratīvo pārkāpumu procesā iestādē, ievērojot šajā likumā paredzētos administratīvās atbildības pamatnoteikumus, nosaka attiecīgo nozari regulējošajos likumos vai pašvaldību saistošajos noteikumos*.* Pašvaldības dome ir tiesīga izdot saistošos noteikumus, paredzot administratīvo atbildību par to pārkāpšanu, likumā "[Par pašvaldībām](https://likumi.lv/ta/id/57255-par-pasvaldibam)" noteiktajos gadījumos. Tāpēc ir nepieciešams attiecīgi precizēt AAL 8.panta pirmās daļas 3.punktu, izslēdzot regulējumu par to, ko paredzēt pašvaldības saistošajos noteikumos par sadzīves atkritumu apsaimniekošanu, kā arī tiesībām sastādīt administratīvā pārkāpuma protokolu.  VVD sistemātiski un regulāri veic pārbaudes un piemēro sodus par administratīvajiem pārkāpumiem atkritumu apsaimniekošanas jomā.  Zemāk esošajā tabulā ir informācija par VVD piemērotajiem administratīvajiem sodiem (naudas sodiem) atkritumu apsaimniekošanas jomā laika posmā no 2016.līdz 2019.gadam.  *Tabula. VVD piemērotie administratīvie sodi (naudas sodi) atkritumu apsaimniekošanas jomā laika posmā no 2016.līdz 2019.gadam*   |  |  |  |  |  | | --- | --- | --- | --- | --- | |  | 2016. | 2017. | 2018. | 2019. | | **Uzliktie naudas sodi kopā:** |  |  |  |  | | Par atkritumu apsaimniekošanas noteikumu pārkāpšanu (LAPK 75.p.) |  |  |  |  | | skaits | 64 | 59 | 54 | 26 | | summa | 18760 | 26200 | 16100 | 5920 | | Par atkritumu pārrobežu (starptautisko) pārvadājumu noteikumu pārkāpšanu (LAPK 75.p.) |  |  |  |  | | skaits | 3 | 2 | 3 | 0 | | summa | 710 | 600 | 3420 | 0 | | Azbesta atkritumu apsaimniekošanas noteikumu pārkāpšana (LAPK 752.p.) |  |  |  |  | | skaits | 0 | 0 | 0 | 0 | | summa | 0 | 0 | 0 | 0 | | Elektrisko un elektronisko iekārtu atkritumu apsaimniekošanu reglamentējošo noteikumu pārkāpšana (LAPK 753.p) |  |  |  |  | | skaits | 13 | 0 | 0 | 0 | | summa | 3640 | 0 | 0 | 0 | | Bateriju, akumulatoru un to atkritumu apsaimniekošanu reglamentējošo noteikumu pārkāpšana (LAPK 755.p) |  |  |  |  | | skaits | 2 | 0 | 0 | 0 | | summa | 780 | 0 | 0 | 0 |   *Datu avots: VVD*  Izvērtējot minēto statistisko informāciju, var secināt, ka administratīvie sodi ir piemēroti par gandrīz visiem LAPK ietvertajiem pārkāpumiem, izņemot administratīvos pārkāpumus azbesta atkritumu apsaimniekošanas jomā. Ar Likumprojektu nav noteiktas atsevišķas sankcijas par normatīvo aktu pārkāpumiem attiecībā uz atsevišķu veidu atkritumu plūsmu apsaimniekošanu, piemēram, azbestu saturošo atkritumu apsaimniekošana, u.c., tā kā sankcijas par šiem pārkāpumiem ir ietvertas likumprojektā paredzētajā AAL 43. panta otrajā daļā.  Salīdzinot ar pašreiz spēkā esošo LAPK, sankciju apmērs ir palielināts attiecībā uz katru pārkāpumu, lai aizsargātu sabiedrisko kārtību, pēc iespējas atjaunotu taisnīgumu, sodītu par izdarīto pārkāpumu, kā arī atturētu administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas. Nosakot sankciju apmēru, tika ņemta vērā pārkāpumu bīstamība, atkritumu apsaimniekošanas jomas normatīvo aktu pārkāpumu radītās sekas uz vidi un cilvēku veselību, kā arī tas, ka pašreizējas sankcijas pietiekami efektīvi neattur personas no pārkāpumu izdarīšanas.  Atbilstoši Administratīvās atbildības likuma 16.panta otrajai daļai naudas sods ir noteikta naudas summa, kas administratīvi sodītajai personai jāmaksā par izdarītu administratīvo pārkāpumu, un vienas naudas soda vienības vērtība ir pieci *euro*.  Likumprojekts izstrādāts atbilstoši šīs sadaļas 1.punktā minētajos informatīvajos ziņojumos ietvertajām rekomendācijām. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk – VARAM) sadarbībā ar VVD. Likumprojekts tiks apspriests VARAM izveidotajā darba grupas “Par atkritumu apsaimniekošanas normatīvo aktu pilnveidošanu” sanāksmē. Darba grupā piedalās pašvaldības, uzņēmēju un nozaru asociāciju pārstāvji (Latvijas Atkritumu saimniecības uzņēmumu asociācija, Latvijas Atkritumu saimniecības asociācija, Latvijas Pašvaldību savienība, Latvijas Pārtikas uzņēmumu federācija, Latvijas Tirdzniecības un rūpniecības kamera, Latvijas Lielo pilsētu asociācijas, Latvijas Pārtikas tirgotāju asociācija, Latvijas Tirgotāju asociācija, Vides konsultatīvā padome). |
| 4. | Cita informācija | Likumprojekts izskatīts un atbalstīts LAPK pastāvīgās darba grupas 2017. gada 7. decembra sēdē.  Likumprojekts un tā anotācija saskaņota ar Veselības inspekciju  2019.gada 7.maijā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un**  **administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais regulējums attiecas uz:   * atkritumu radītājiem un valdītājiem * atkritumu apsaimniekotājiem, * elektrisko un elektronisko iekārtu ražotājiem, * bateriju un akumulatoru ražotājiem; * kompetentajās iestādēs (VVD, Veselības inspekcija, Valsts policija, pašvaldības policija, pašvaldības administratīvā komisija vai apakškomisija) nodarbinātajiem, kurus varētu ietekmēt likuma tiesiskais regulējums; * visiem sabiedrības locekļiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | 1. Eiropas Parlamenta un Padomes2012. gada 4. jūlija Direktīva 2012/19/ES par elektrisko un elektronisko iekārtu atkritumiem (EEIA) 2. Eiropas Parlamenta un Padomes 2006. gada 14. jūnija Regula Nr. 1013/2006 par atkritumu sūtījumiem; 3. Eiropas Parlamenta un Padomes 2013. gada 20. novembra Regula Nr. 1257/2013 par kuģu pārstrādi un ar ko groza Regulu (EK) Nr. 1013/2006 un Direktīvu 2009/16/EK |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| 1. tabula  Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes2012. gada 4.jūlija Direktīva 2012/19/ES par elektrisko un elektronisko iekārtu atkritumiem (EEIA) | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | nformācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 22. pants | Likumprojekts (AAL 43. panta ceturtā un sestā daļa) | Atbilst pilnībā | Netiek noteiktas stingrākas prasības. |

|  |  |  |  |
| --- | --- | --- | --- |
| 1. tabula  Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2006. gada 14. jūnija Regula Nr. 1013/2006 par atkritumu sūtījumiem | | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | nformācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 50.panta 1.punkts | Likumprojekts (AAL 43. panta septītā daļa) | Atbilst pilnībā | Netiek noteiktas stingrākas prasības |

|  |  |  |  |
| --- | --- | --- | --- |
| 1. tabula  Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013. gada 20. novembra Regula Nr. 1257/2013/ES par kuģu pārstrādi un ar ko groza Regulu (EK) Nr. 1013/2006 un Direktīvu 2009/16/EK | | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | nformācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 22.panta 1.punkts | Likumprojekts (AAL 43. panta septītā daļa) | Atbilst pilnībā | Netiek noteiktas stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Nav | |

|  |  |  |
| --- | --- | --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Apvienoto Nāciju Organizācijas 1989. gada 22. marta Bāzeles Konvencija par par kontroli pār kaitīgo atkritumu robežšķērsojošo transportēšanu un to aizvākšanu | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Bāzeles konvencijas 4.panta 3.punkts paredz, ka Bāzeles konvencijas puses atzīst bīstamo atkritumu vai citu atkritumu nelikumīgus pārvadājumus par kriminālnoziegumu[[3]](#footnote-3). | Krimināllikuma 99.panta trešajā daļā ir paredzēta kriminālatbildība par atkritumu ievešanu Latvijas teritorijā vai tranzītpārvadāšanu cauri Latvijas teritorijai, pārkāpjot noteikumus, ja ar to radīts būtisks kaitējums dabas videi, cilvēku veselībai, mantiskajām vai saimnieciskajām interesēm, savukārt Krimināllikuma 99.panta ceturtajā daļā ir paredzēta kriminālatbildība par Krimināllikuma 99.panta otrajā vai trešajā daļā paredzēto noziedzīgo nodarījumu, ja to izdarījusi organizēta grupa.  Likumprojekts paredz noteikt administratīvo atbildību par normatīvajos aktos noteikto atkritumu pārrobežu pārvadājumu prasību pārkāpšanu. Saskaņā ar Administratīvās atbildības likuma 5.panta trešo daļu administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. | Starptautiskās saistības tiek izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Bāzeles konvencijas 4.panta trešās daļas prasības nav pretrunā esošajām Latvijas Republikas starptautiskajām saistībām. |  |
| Cita informācija | Nav. |  |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tiks aicināti līdzdarboties, rakstiski sniedzot viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts un tā anotācija 2019.gada 16.maijā publicēta VARAM tīmekļvietnē sadaļā “Sabiedrības līdzdalība”: <http://www.varam.gov.lv/lat/likumdosana/normativo_aktu_projekti/normativo_aktu_projekti_vides_aizsardzibas_joma/?doc=27406> |
| 3. | Sabiedrības līdzdalības rezultāti | No sabiedrības komentāri un viedokļi līdz šim brīdim nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VVD, Veselības inspekcija, pašvaldību administratīvās komisijas vai apakškomisijas, pašvaldības policija, Valsts policija. | |
| 2. | Projekta izpildes ietekme uz pārvaldes funkcijām un institucionālo struktūru | Likumprojekts neietekmē iesaistīto institūciju funkcijas un uzdevumus.  Likumprojekts neparedz jaunu institūciju izveidi, likvidāciju vai reorganizāciju. | |
| 3. | Cita informācija | Nav | |

Vides aizsardzības un

reģionālās attīstības ministrs Juris Pūce

Doniņa 67026515

[Ilze.Donina@varam.gov.lv](mailto:Ilze.Donina@varam.gov.lv)

1. Atkritumu apsaimniekošanas likuma 1.panta 7.punkts: 7) **atkritumu apsaimniekošana** — atkritumu savākšana, uzglabāšana, pārvadāšana, reģenerācija un apglabāšana (tai skaitā sadedzināšana sadzīves atkritumu sadedzināšanas iekārtās), šo darbību pārraudzība, atkritumu apglabāšanas vietu aprūpe pēc to slēgšanas, kā arī tirdzniecība ar atkritumiem un starpniecība atkritumu apsaimniekošanā; [↑](#footnote-ref-1)
2. The Parties consider that illegal traffic in hazardous wastes or other wastes is criminal. [↑](#footnote-ref-2)
3. *The Parties consider that illegal traffic in hazardous wastes or other wastes is criminal.* [↑](#footnote-ref-3)